CELEX: 32018D1493
Language: hu
Date: 2018-10-02 00:00:00
Title: A Tanács (EU) 2018/1493 végrehajtási határozata (2018. október 2.) Magyarországnak a közös hozzáadottértékadó-rendszerről szóló 2006/112/EK irányelv 26. cikke (1) bekezdésének a) pontjától, valamint 168. és 168a. cikkétől eltérő különös intézkedés bevezetésére történő felhatalmazásáról

8.10.2018   
               
               
                  HU
               
               
                  Az Európai Unió Hivatalos Lapja
               
               
                  L 252/44
               
            
         A TANÁCS (EU) 2018/1493 VÉGREHAJTÁSI HATÁROZATA
         (2018. október 2.)
         Magyarországnak a közös hozzáadottértékadó-rendszerről szóló 2006/112/EK irányelv 26. cikke (1) bekezdésének a) pontjától, valamint 168. és 168a. cikkétől eltérő különös intézkedés bevezetésére történő felhatalmazásáról
         AZ EURÓPAI UNIÓ TANÁCSA,
         tekintettel az Európai Unió működéséről szóló szerződésre,
         tekintettel a közös hozzáadottértékadó-rendszerről szóló, 2006. november 28-i 2006/112/EK tanácsi irányelvre (1) és különösen annak 395. cikke (1) bekezdésére,
         tekintettel az Európai Bizottság javaslatára,
         mivel:
         
                     (1)
                  
                  
                     A Bizottságnál 2018. február 6-án iktatott levelében Magyarország a 2006/112/EK irányelv 395. cikkének (2) bekezdésével összhangban felhatalmazást kért a 2006/112/EK irányelvnek az előzetesen felszámított adóra vonatkozó adólevonási jogot szabályozó 26. cikke (1) bekezdésének a) pontjától, valamint 168. és 168a. cikkétől eltérő különös intézkedés bevezetésére a személygépkocsik bérbevétele tekintetében (a továbbiakban: különös intézkedés).
                  
               
                     (2)
                  
                  
                     A Bizottság a 2006/112/EK irányelv 395. cikke (2) bekezdésének második albekezdésével összhangban 2018. június 8-án kelt levelében továbbította Magyarország kérelmét a többi tagállamnak. A Bizottság 2018. június 11-én kelt levelében értesítette Magyarországot arról, hogy a kérelem elbírálásához szükséges minden információ a rendelkezésére áll.
                  
               
                     (3)
                  
                  
                     A 2006/112/EK irányelv 168. és 168a. cikke úgy rendelkezik, hogy az adóalany jogosult az adóköteles tevékenységéhez felhasznált, részére teljesített termékértékesítésre és szolgáltatásnyújtásra kivetett hozzáadottérték-adó (héa) levonására. A 2006/112/EK irányelv 26. cikke (1) bekezdésének a) pontja héaelszámolásra vonatkozó követelményt ír elő abban az esetben, ha a vállalkozás vagyonát képező terméket az adóalany saját, illetve alkalmazottai szükségleteinek kielégítésére vagy általában vállalkozásidegen célokra használja fel.
                  
               
                     (4)
                  
                  
                     A magyarországi adóalanyok jelenleg a személygépkocsi adóköteles gazdasági tevékenységükkel összefüggő használatával arányos mértékben levonhatják a személygépkocsi bérbevétele után kivetett héát. Az említett héalevonásra való jogosultság érdekében az adóalanyoknak bizonyítaniuk kell, hogy személygépkocsijukat milyen mértékben használják üzleti célra.
                  
               
                     (5)
                  
                  
                     Magyarország állítása szerint a rendszert nehéz alkalmazni. Gyakran nagyon nehéz pontosan meghatározni a nem üzleti célú használatot, és még ha lehetséges is, az eljárás rendszerint nagy terhekkel jár.
                  
               
                     (6)
                  
                  
                     Mindezek miatt Magyarország olyan különös intézkedés jóváhagyását kérte, amely a nem kizárólag üzleti célokra használt személygépkocsik bérbevételéhez kapcsolódó kiadások esetében a levonható héa összegét százalékos átalányértékként állapítja meg. Becslései alapján Magyarország arra a kövekeztetésre jutott, hogy helyénvaló egy 50 %-os levonási korlát alkalmazása. Ezzel egyidejűleg a nem üzleti célú személygépkocsi-használat esetében fel kell függeszteni a héaelszámolásra vonatkozó követelményt, ha az említett személygépkocsik az 50 %-os levonási korlát hatálya alá tartoznak.
                  
               
                     (7)
                  
                  
                     Az adólevonási jognak a kérelmezett felhatalmazás szerinti korlátozását a legfeljebb kilenc személy szállítására tervezett és legfeljebb öt tonna össztömegű személygépkocsik bérbevétele után fizetett héára kell alkalmazni. Az áruszállításra tervezett járművek, a különleges rendeltetésű járművek (azaz darus kocsik, tűzoltókocsik, betonkeverő kocsik), a tíz vagy a tíznél több személy szállítására tervezett járművek, valamint a vontatók és a pótkocsik ki vannak zárva a héalevonási jog korlátozásának hatálya alól.
                  
               
                     (8)
                  
                  
                     Azok az adóalanyok, akik nem kívánják alkalmazni az 50 %-os levonási korlátot, hanem a tényleges üzleti célú használat arányában történő héalevonást kívánják alkalmazni, ezt az üzleti célú használatra vonatkozó részletes kimutatás alapján meg kell hogy tehessék.
                  
               
                     (9)
                  
                  
                     A kérelem tárgyát képező intézkedés értelmében nem szükséges nyilvántartást vezetni a bérbe vett vállalati személygépkocsik magáncélú használatáról, és – ezzel párhuzamosan – az említett intézkedés megelőzi a téves nyilvántartások révén történő adócsalást. Helyénvaló ezért Magyarországot felhatalmazni a kérelem tárgyát képező intézkedés alkalmazására.
                  
               
                     (10)
                  
                  
                     A különös intézkedés időbeli hatályát korlátozni kell annak érdekében, hogy értékelni lehessen a különös intézkedés szükségességét és hatékonyságát, valamint az üzleti és a nem üzleti cél tekintetében alkalmazott felosztási arányt.
                  
               
                     (11)
                  
                  
                     Amennyiben Magyarország úgy véli, hogy szükséges a felhatalmazás 2021-en túli időszakra történő meghosszabbítása, a meghosszabbítás iránti kérelemmel együtt legkésőbb 2021. március 31-ig egy, az alkalmazott százalékos korlát értékelését tartalmazó jelentést kell benyújtania a Bizottságnak.
                  
               
                     (12)
                  
                  
                     A különös intézkedés a végső fogyasztás szintjén beszedett adóbevétel teljes összegét csak elhanyagolható mértékben fogja befolyásolni és nem lesz kedvezőtlen hatással az Unió héá-ból származó saját forrásaira,
                  
               ELFOGADTA EZT A HATÁROZATOT:
         
            1. cikk
            A 2006/112/EK irányelv 168. és 168a. cikkétől eltérve Magyarország felhatalmazást kap arra, hogy 50 %-ra korlátozza a héalevonási jogot a nem kizárólag üzleti célra használt személygépkocsikkal kapcsolatos kiadások esetében.
         
         
            2. cikk
            A 2006/112/EK irányelv 26. cikke (1) bekezdésének a) pontjától eltérve Magyarország az adóalanyok vállalkozásának vagyonát képező személygépkocsi nem üzleti célú használatát nem tekinti ellenérték fejében nyújtott szolgáltatásnak, amennyiben az adott személygépkocsi az e határozat 1. cikkével engedélyezett korlátozás hatálya alá tartozik.
         
         
            3. cikk
            Az 1. és 2. cikk csak a legfeljebb kilenc személy szállítására tervezett és legfeljebb öt tonna össztömegű személygépkocsikra alkalmazandó.
         
         
            4. cikk
            Az 1. és a 2. cikk nem alkalmazandó az alábbi személygépkocsi-kategóriákra:
            
                        —
                     
                     
                        áruszállításra tervezett járművek,
                     
                  
                        —
                     
                     
                        különleges rendeltetésű járművek (azaz darus kocsik, tűzoltókocsik, betonkeverő kocsik),
                     
                  
                        —
                     
                     
                        tíz vagy tíznél több személy szállítására tervezett járművek,
                     
                  
                        —
                     
                     
                        vontatók,
                     
                  
                        —
                     
                     
                        pótkocsik.
                     
                  
         
            5. cikk
            Ez a határozat a róla szóló értesítés napján lép hatályba.
            Ezt a határozatot 2019. január 1-jétől kell alkalmazni, és 2021. december 31-én hatályát veszti.
            Az e határozatban meghatározott felhatalmazás meghosszabbítására irányuló kérelmet 2021. március 31-ig kell benyújtani a Bizottsághoz, és ahhoz csatolni kell az 1. cikkben foglalt százalékos érték értékelését tartalmazó jelentést.
         
         
            6. cikk
            Ennek a határozatnak Magyarország a címzettje.
         
         
            Kelt Luxembourgban, 2018. október 2-án.
            
               
                  a Tanács részéről
               
               
                  az elnök
               
               H. LÖGER
            
         
         
            (1)  HL L 347., 2006.12.11., 1. o.